Vrou gee geboorte op vlug na SAŉ Vrou het verlede week geboorte gegee op ŉ Virgin Atlantic-vlug van Londen na Johannesburg. The Mirror berig dat kajuitlede ŉ bed uit kussings aan die agterkant van die vliegtuig gemaak het toe die vrou Donderdagaand op die vlug begin krampe kry het. Die vlug is na Palma, Majorka herlei in die hoop dat die vrou daar geboorte kan gee. Emma Goodman, kajuittoesighouer op die vlug, sê dit was egter te laat. “Die een oomblik het ons drankies bedien en die volgende oomblik het ons ŉ baba in die wêreld gebring.” Goodman sê passasiers het hande geklap toe die kaptein oor die interkom aangekondig het dat die babaseuntjie gebore is. Die vliegtuig het in Palma geland waar ma en baba in ŉ plaaslike hospitaal opgeneem is. Die vrou was volgens berigte 32 weke swanger. Lees meer hier.